De Lille terug in burgemeestersposPatricia de Lille. (Foto: Patricia de Lille / Facebook) Patricia de Lille is Dinsdag weer in haar pos as burgemeester van Kaapstad aangestel nadat sy ŉ dringende aansoek teen die politieke party in die hooggeregshof in Kaapstad gewen het. Die hof het beslis hoewel De Lille weer in haar pos as burgemeester aangestel moet word en sy weer ŉ amptelike lid van die DA is, moet sy steeds tereg staan op die dissiplinêre klagtes wat die DA-leierskap teen haar gebring het. De Lille het haar tot die hof gewend nadat die DA se federale uitvoerende komitee haar vroeër van haar DA-lidmaatskap gestroop het, wat dus wesenlik beteken dat sy ook haar burgemeesterspos kwyt was. Ian Neilson, die onderburgemeester, is daarna as waarnemende burgemeester van Kaapstad aangestel. De Lille het egter aangevoer dat haar menseregte en haar grondwetlike regte met die DA se optrede vertrap is. Sy het die dringende aansoek oor haar amp as burgemeester gebring om te versoek dat die hof beslis dat sy haar amp mag behou totdat die regsgeding rakende die geldigheid van haar ampsontheffing aangehoor word. Regter Patrick Gamble het vroeër gesê gedeelte B van De Lille se aansoek – wat die grondwetlike geldigheid van die beëindigingsklousule betwis – sal op 25 Mei deur ŉ volbank regters van die hooggeregshof aangehoor word. De Lille het ná die uitspraak haar ondersteuners bedank en gesê die geveg gaan nie oor haar nie, maar oor die mense van Kaapstad.